Me man vičinav Štefan Vansač, hin man 22 berša.
Me som Spišakeri Novovesatar.
The buťatarav sar sikhado andre Bazutňi artikaňi škola Spišakeri Novovesate the Smižanende,
kaj sikhavav bašavišagos pre cimbala.
Me sikhľiľom bašavišagos pre cimbala pro Konzervatorijum pro Timonoskeri uľicate Kašate.
Andre klasa vaš rajoste profesoriste Mgr. art Juraj Helcmanovský, ml.
The pedal cimbala man rozginďom vašoda,
hoj imar oda le čhavorikanestar dikhľom, oda inštrumentos,
bo the miro dad la daha hine folkloristi.
The but mange pačisaľola the avka peske les zakamľom.
Te čhavorikanestar imar maras le fiksenca pal skamindoste.
The o dad la daha pen rozginde, hoj mange odi cimbala cinena.
The avke man ke leste resľom.
Bašavav mire varesave eňa beršendar.
Sikhľuvas pro ZUŠ Spišakeri Novovesate, kaj akanutnones the buťarav.
The sikhľiľom andre klasa le sikhadones Mgr. Martin Richnavský.
Kana tumen zgeľan le romano folkloriha?
Le romane giľenca, le romano folkloriha man sprindžarav imar čhavorikanestar.
Anglunes ole jekhprindžardonenca, save hine ola giľa.
Aľe, bizo, odkanastar som kapelate,
vaj andre manušikaňi kapela, kaj bašavas,
the oda folkoloris bašavas buteder.
Me les but kamav, vašoda pes del pre leste šukares te bašavkerel.
Del pes paš lest but lačhes naužardones te zachudkerel pre cimbala.
The bašavav les but kamadunes, bo hino ajso džiduno, ajso čikošno.
The bašavel pes mange oda mištes.
Savo hino slovačiko the romano folkloris? Hine len jekhetane elementi?
Jekhetano hino oda šuňiben,
savo hino paš romano folkloris buterutnones čikošneder, zoraleder.
Aľe so hin avresarutno, hiňi zorales e harmonizacija ole folkloriste.
Andre oda slovačiko folkloris hiňi butervar lokeder harmonizacija,
sar andr´oda romano.
So hino jekhetano, oda hin, hoj pes buchľarel le manušenca, hoj ačhiľa maškar manušende.
Aľe butvar man hin šuňiben, hoj andr´oda romano folkloris
hino oda šuňiben zoraleder, sar andro oda amaro slovačiko.
Avresaripen hino zorales andre harmonizacija,
kaj andre odi romaňi kultura, andre ola romane giľa,
gindinav, hoj ala akordi hine buterutnones čikošneder, hine aver, hine zorasaleder.
The talam vašoda the šukareder.
Savo sas tumaro drom ke adi kapelate?
Ke adi manušikaňi muzika man resľom avka, hoj amen prindžaras čhavorikanestar.
Kana sar hoj phirahas pre jekhto ZUŠ.
The jekhvar peľa tele andre Manušikaňi muzika vaš Štefan Cina o cimbalistas.
The avka sas, hoj akor sas e primaška miri pheň kolegiňa,
the phenďa, hoj soske na len mire phrales.
The avka varesar oda ačhiľa.
Zabašaďam elšino bavišagos jekhetanes, dujto bavišagos, trito
the imar ačhiľom sar zaterdlo dženo vaš adi manušikaňi muzika.
Tumen san sar muzikakero sikhado. Hin tumen the romane sikhľuvnen?
Ha, hin amen the romane sikhľuvnen pre ZUŠ.
Butervar dikhav, hoj hine but lačhe the talentimen.
But cvičinen, hin len oda muzikakero šuňiben čačikanes but zoralo.
Aľe buterutnones dikhav, hoj hine but mošale pen te sikhľol ola noti.
Hoj savoro bašaven ča prekal hangos.
Aľe na gindinav, hoj bo oda sas varesavo bilačhipen, bo paľis buteder cvičinen.
The čačikanes, hoj butervar keras bareder čalaviben
sar le čhavenca, save ole noti imar prindžaren.
So pedal tumende cajchinel romaňi kultura?
Romaňi kultura, pedal mande sar pedal lavutariste,
cajchinel bari inšpiracija, kana šunav sthovibena, giľa.
Averutna manušikane muziki, save bašaven adi kultura.
The vašoda oda hin pedal mande sar chaňig vaš varesavi inšpiracija
the thovav man olestar te lel the me neve goďipena.
The te ľidžal pes oleha.
Dži tajsaskero koter plaňinav te sikhľol uči škola.
Te sikhavel dureder, te thovel pes le čhavenge.
Te te preľidžal oda, so džanav, aver generacijenge.